Broj: 711-I-693-P-88/22-02-21

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4., i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Vedrane Kliman, pravnice društva u trgovačkom društvu Plinara d.o.o.,** za davanjem očitovanja Povjerenstva, na 160. sjednici, održanoj 17. veljače 2022., daje sljedeće:

**OČITOVANJE**

1. **Član Uprave trgovačkog društva Plinara d.o.o. može istovremeno uz obnašanje te dužnosti biti i član** **Savjeta za regulatorne poslove i zaštitu potrošača Hrvatske regulatorne agencije, kao stručnog i savjetodavnog tijela te za rad u tome tijelu primati naknadu.**
2. **Sukladno odredbi članka 11. stavka 2. i članka 17. stavka 4. ZSSI/21-a, član Uprave trgovačkog društva Plinara d.o.o. je dužan prilikom podnošenja imovinske kartice iskazati članstvo u Savjetu za regulatorne poslove i zaštitu potrošača Hrvatske regulatorne agencije i prijaviti Povjerenstvu prihode i naknade stečene na temelju tih poslova.**

Obrazloženje

Zahtjev za davanjem mišljenja Povjerenstva podnijela je Vedrana Kliman, pravnica društva u trgovačkom društvu Plinara d.o.o. U knjigama ulazne pošte Povjerenstva zahtjev je zaprimljen 07. veljače 2022.g. pod poslovnim brojem 711-U-2444-P-88/22-01-5, povodom kojeg se vodi predmet broj P-88/22.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu podnositeljica traži mišljenje Povjerenstva može li obveznik primjene ZSSI/21-a koji je član uprave trgovačkog društva u kojem jedinice lokalne i područne (regionalne) samouprave imaju većinski udio istovremeno biti član Savjeta za regulatorne poslove i zaštitu potrošača Hrvatske energetske regulatorne agencije (u daljnjem tekstu: HERA) te navodi da je propisana naknada za rad u tome tijelu u iznosu 400,00 kn.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu navedenog Zakona.

Uvidom u sudski registar Trgovačkog suda u Pazinu utvrđeno je da su osnivači trgovačkog društva Plinara d.o.o. plinom ( skraćena tvrtka: Plinara d.o.o.) sa sjedištem u Puli: Grad Pula, INA-INDUSTRIJA NAFTE d.d. i Istarska županija dok iz Registra pravnih osoba koje vodi Povjerenstvo proizlazi da se radi o trgovačkom društvu u vlasništvu jedinice lokalne ili područne samouprave.

Stoga je član uprave trgovačkog društva Plinara d.o.o. dužan postupati sukladno odredbama ZSSI/21-a.

Savjet za regulatorne polove i zaštitu potrošača HERA-e osnovan je temeljem članka 14. stavak 1. Statuta HERA-e u kojem je određeno da HERA osniva Savjet za regulatorne poslove i zaštitu potrošača kao savjetodavno tijelo HERA-e ( u daljnjem tekstu: Savjet), a koji čine predstavnici zainteresirane javnosti, odnosno interesnih skupina te ugledni energetski stručnjaci.

Člankom 42. stavka 1. Statuta HERA-e određeno je kako su poslovi Savjeta: davanje mišljenja na propise i metodologije koje donosi HERA, sudjelovanje u davanju mišljenja HERA-i o nacrtima propisa i drugih javnih politika relevantnih za energetski sektor na zahtjev predsjednika Upravnog vijeća, praćenje provedbe propisa i metodologija koje donosi HERA te predlaganje promjena Upravnom vijeću, davanje mišljenja Upravnom vijeću o razmotrenim pitanjima od značaja za energetski sektor, a sukladno poslovima i ovlastima HERA-e.

Sukladno članku 43. stavak 3. Statuta HERA-e Pravilnik o radu savjeta uređuje postupak i kriterije za odabir i imenovanje članova Savjeta, rad Savjeta (priprema i način sazivanja sjednica, tijek sjednica, način odlučivanja i sl.) te druga pitanja povezana s radom Savjeta (pojedinačna imenovanja, pojedinačna razrješenja i sl.).

Člankom 4. stavak 2. Pravilnik o radu Savjeta za regulatorne poslove i zaštitu potrošača članove Savjeta imenuje Upravno vijeće HERA-e.

Sukladno Odluci o visini naknade za rad u Savjetu za regulatorne poslove i zaštitu potrošača HERA-e, visina naknade za rad u tome tijelu iznosi 400,00 kn neto po sjednici.

Člankom 17. stavkom 1. ZSSI/21-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Iz sadržaja prikupljene dokumentacije utvrđeno je da je Savjet za regulatorne polove i zaštitu potrošača HERA-e savjetodavno tijelo HERA-e osnovano u cilju davanja mišljenja HERA-i iz područja regulatornih poslova i zaštite potrošača.

U odnosu na članstvo u navedenom tijelu, Povjerenstvo je utvrdilo da se radi o obavljanju poslova savjetodavnog karaktera koji se odnose na regulatorne poslove i zaštitu potrošača iz područja regulacije energetskih djelatnosti, a po prirodi stvari radi se o povremenom obavljanju poslova.

Stoga se u ovoj situaciji ne radi o drugoj javnoj dužnosti izvan kruga dužnosti određenih člankom 3. ZSSI/21-a, koju bi obveznici sukladno članku 17. stavku 1. ZSSI-a mogli obavljati za vrijeme obnašanja javne dužnosti samo ako je to iznimno posebnim zakonom dopušteno, niti o obavljanju poslova u smislu stalnog i redovitog zanimanja iz članka 17. stavka 2. ZSSI/21-a, već o drugim poslovima koje obveznici mogu obavljati istodobno sa obnašanjem dužnosti na koje su imenovani, te za to primati naknadu na koju imaju pravo sukladno Odluci o visini naknade za rad u Savjetu.

Člankom 11. stavkom 2. ZSSI/21-a propisano je da imovinska kartica sadrži podatke o osnovnom osobnom stanju obveznika, njegova partnera i maloljetne djece, dužnostima obveznika koje obavlja profesionalno ili neprofesionalno, o ostalim dužnostima koje obnaša odnosno djelatnostima koje obavlja, kao i o djelatnosti koju je obavljao neposredno prije stupanja na dužnost unazad dvije godine i u razdoblju od 12 mjeseci nakon prestanka obnašanja dužnosti, o članstvima i funkcijama obveznika u drugim pravnim osobama, udruženjima i organizacijama.

Člankom 17. stavkom 4. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Stoga Povjerenstvo ukazuje da je sukladno odredbi članka 11. stavka 2. i članka 17. stavka 4. ZSSI/21-a član uprave trgovačkog društva Plinara d.o.o. dužan prilikom podnošenja imovinske kartice iskazati članstvo u Savjetu za regulatorne poslove i zaštitu potrošača HERA-e i prijaviti Povjerenstvu prihode i naknade stečene na temelju obavljenih poslova.

Povjerenstvo ukazuje na potrebu da se član Uprave trgovačkog društva Plinara d.o.o. kao obveznik ZSSI/21- a, a u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je svoju dužnost koristio za probitak povezane osobe, izuzme od svakog, pa i posrednog oblika sudjelovanja u donošenju bilo kakvih odluka i radnji kojima bi mogao utjecati na ostvarivanje poslovnih i financijskih interesa trgovačkog društva Plinara d.o.o., a pogotovo ako bi se radilo o radnjama koje bi prethodile nastanku poslovnih odnosa između Plinare d.o.o. i HERA-e, ukoliko bi do toga došlo.

Slijedom navedenog Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Vedrana Kliman, putem mail-adrese
2. Objava na internetskoj stranici Povjerenstva
3. Pismohrana